
Ministru kabineta rīkojums Nr. 809
Rīgā 2022. gada 15. novembrī (prot. Nr. 57 9. §)
Par valsts līdzdalības pārvērtēšanu valsts akciju sabiedrībā "Valsts nekustamie īpašumi" un tās vispārējo stratēģisko mērķi
Pamatojoties uz Publiskas personas kapitāla daļu un kapitālsabiedrību pārvaldības likuma 4. un 7. pantu un Valsts pārvaldes iekārtas likuma 88. panta pirmās daļas 3. punktu:
· 1. Saglabāt valsts līdzdalību valsts akciju sabiedrībā "Valsts nekustamie īpašumi" (reģistrācijas Nr. 40003294758) un tās juridisko statusu – valsts akciju sabiedrība.
· 2. Noteikt valsts akciju sabiedrības "Valsts nekustamie īpašumi" vispārējo stratēģisko mērķi – ilgtspējīgi un efektīvi, izmantojot inovatīvus risinājumus un ievērojot augstus darba drošības standartus, sabiedrības interesēs pārvaldīt valsts nekustamos īpašumus, kas ir stratēģiski svarīgi valsts drošībai, nepieciešami valsts institūcijām valsts funkciju veikšanai un valsts vai pašvaldību administratīvās teritorijas attīstībai, vienlaikus sniedzot ieguldījumu mūsdienīgas darba vides principu ieviešanā valsts pārvaldē un būvniecības nozares attīstībā. Valsts akciju sabiedrībai "Valsts nekustamie īpašumi" nodrošināt lietderīgu rīcību ar valsts funkciju veikšanai neizmantotiem nekustamajiem īpašumiem.

